Inger Skjelsbæk

**Inger Skjelsbæk** (født 26. september 1969) er en norsk kjønnsforsker som er ansatt ved Senter for tverrfaglig kjønnsforskning. Hun var førsteamanuensis i kultur- og samfunnspsykologi ved Psykologisk institutt ved UiO fra 2015 til 2019, da hun ble professor i kjønnsforskning ved Senter for tverrfaglig kjønnsforskning og var instituttleder i perioden 2021- 2024. Hun har også vært temaleder for kjønn og ekstremisme ved Senter for ekstremismeforskning siden  2016.  Hun har vært knyttet til Institutt for fredsforskning (PRIO) siden 1996, var assisterende direktør ved instituttet fra 2009 til 2015 og har en bistilling der siden 2015. Hun har særlig forsket på konflikten i Bosnia-Hercegovina, spesielt kvalitative studier av kvinners situasjon.

## Utdanning og karriere
Hun er utdannet i samfunnsvitenskap og har studert engelsk, fransk, statistikk og psykologi. Hun ble cand.mag. ved Universitetet i Oslo i 1993 og deretter cand.polit. i psykologi i 1996 og dr.polit. i 2007, begge ved Institutt for psykologi ved Norges teknisk-naturvitenskapelige universitet og innen fagområdet samfunnspykologi. Doktoravhandlingen hadde tittelen *Sexual Violence In Time of War: Sexuality, Ethnicity and Gender Diversity in the War in Bosnia-Herzegovina*. 

Skjelsbæk ble ansatt som juniorforsker ved PRIO i 1996. Hun ble seniorforsker samme sted i 2007 og var assisterende direktør fra 2009 til 2015. Fra 2015 har Skjelsbæk hatt sin hovedstilling ved Universitetet i Oslo, som førsteamanuensis i kultur- og samfunnspsykologi ved Psykologisk institutt fra 2015 til 2019 og som professor i kjønnsforskning ved Senter for tverrfaglig kjønnsforskning fra 2019. Hun har vært i ledergruppen ved Senter for ekstremismeforskning (Center for Research on Extremism, C-REX), ved UiO siden 2016. Hun har en bistilling som forsker I (*Research Professor*) ved PRIO siden 2015.

Skjelsbæk har vært gjesteforsker ved Human Rights Center ved University of California, Berkeley flere ganger mellom 2011 og 2017, og ved Center for Women, Peace and Security ved London School of Economics (LSE) i perioden 2017–2019. 

Skjelsbæk ble i 2017 valgt til 2. varamedlem av Den Norske Nobelkomité.

## Forskning og publisering

Skjelsbæks forskning har fokusert på kvalitative studier av kvinners stilling i forbindelse med konflikten i Bosnia-Hercegovina. Skjelsbæk har publisert artikler i en rekke internasjonale tidsskrifter, bl.a. *International Feminist Journal of Politics*, *Culture & Psychology* og *Journal of Social and Political Psychology*, og i norske tidsskrifter som *Sosiologi i dag* og *Nytt Norsk Tidsskrift*. Hun sitter i redaksjonsrådet for *International Feminist Journal of Politics*. Hun har redigert to bøker og skrevet en rekke kapitler i redigerte verker. I tillegg har Skjelsbæk skrevet flere rapporter og vært aktiv som foreleser, foredragsholder og kommentator i norske og internasjonale medier.

## Bibliografi (utvalg)
* *The Political Psychology of War Rape: Studies from Bosnia-Herzegovina*. London: Routledge (2011) 
* *Kjønn, Krig, Konflikt* Skjeie, Hege; Inger Skjelsbæk & Torunn Tryggestad, (Red.) Oslo: Pax Forlag (2008) 
* *Gender, Peace and Conflict*. Skjelsbæk, Inger & Dan Smith (2001) London: Sage Publications.
## Referanser


## Eksterne lenker
*  Intervju med Inger Skjelsbæk i anledning PRIOs 60-årsjubileum